Ǹdzóe bia. Sáləmen Dávid. 2Ǎ Ńtondôbə, éyə asɔbɔ́ á nə́ mā ábə wa, tə osɔ́n wâbí ma tɔ eyɔŋ, ai sósōō woe kodége ma ! 3Kə́ə́ge alɔ́ dóe ábə ma, Avǒl ! Kodége ma ! Bɔ̌ ma ńkóm yā mə bələ́ ngul étēde m̀fim mə́kɔ́g yā wányii ma. 4Wǎ ó nə̄ ńkōm wáma o tɔá fə m̀fim mə́kɔ́g wáma. Ású ólugu dzwé dóe, wayi ma lə́dē zēn ó wūlū fə ai ma. 5Wayi ma tii á mə́vɔ́d bə́ ngáya ma, amú wā ó nə̄ ḿfim mə́kɔ́g wáma. 6Madzoge m̀vəbə wámā á mɔ́ móe, wǎ wakode ma, ǎ Ńtondôbə ! Wa Zambá bə́bə́lá. 7Masíŋ ébá bálugu zəzə byə́m Ḿfág wáma, mə mafidí fɔ́ɔ́ hə Ǹtondôbə. 8Mayi dzə́m ai miǹtag ású ébaala mətǐŋ dzóe, amú ó ngāyén ngɔ́l dzama, o yénə́ fə amalá dáma. 9Wa ndzí kig ma daa á mɔ́ míńzízíŋ myáma, o dúgan ma tə́lē məkǒl á sí, o və́ fə ma filí. 10Kudú mā ngɔ́l, ǎ Ńtondôbə, mə tə́lə̄ óngəgɛ́d étíé: mís mə́ dzugi yǎ mā ai ǹyón, engɔ̌ŋ fə dzam də́dā ai miǹya. 11Enyiŋ dzámā yâkə man á mīńtyé mīnén, mim̀bú myáma hə á mīńsiŋili, ngul dzama yaman lod hə á tūŋ, bivɛ̌s byáma byâman síbi. 12Miǹzízíŋ myáma mísə̄ myâta ma, mə nə dzóm nyīé ású é bod mə tsáá ai bɔ́, ángōndó ású bə́mvóé báma: ngə́ bə́ yén mā á ńdzɔ̄ŋ, bátūb ma oyǎb. 13Miǹnə́m mísə̄ mí man yǎ ma vóan anə́ m̀bim, anə́ dzóm nyīé. 14Amú mawóg m̀fugú bod: « A nə ángōndó mim̀fag mísə ! » Bábūī ésɔ̌g fǔfulu á nyɔ́l dzama, bálām naa bâvaa ma enyiŋ. 15Mafidí wa, ǎ Ńtondôbə, ma nâ: « Zambá wáma a nə wa ». 16Enyiŋ dzáma é nə̄ á mɔ́ móe; kodége ma á mɔ́ míńzízíŋ yā myálúman ai ma. 17Fyɛ́gɛ etúgā dzóe asú dóe, nyǐgi ma ai m̀baalán mətǐŋ wóe. 18Ǎ Ńtondôbə, tə mabələ osáma ḿból mə̄ lóé wā. Bəku bə́ ńyə́bə́ ḿbɔ̄ kúbú ósáma, fɛdə́ anyǔ tolendǒŋ. 19Biyé bí anyu miǹnǎl bí ku mvúg, ébí byákɔ́bɔ ai sósōō mod ǹkəg alɛ̌d ai məbún ai ebyandí. 20Ǎ Ńtondôbə, m̀bəŋ wóe o bui anén ádzé ! Wanyie wá ású ébá bâkɔn wa wɔ̌ŋ ! Waləde wá ébá bə́sə̄ bázu sɔbɔ ábə wa, á mís mə bod bə́sə. 21Wasɔli bɔ́ ásoé yā ásū dóe, á mə́fə̌g yā bod bábui, wasɔli bɔ́ êbə̌m á sí, oyǎb ai oláŋadan óyə́m. 22Olugú á bɔ̄ɔ̄ ai Ǹtondôbə amú ḿbaalán mətǐŋ wóé ó bɔ̄ ásimbá ású dáma édzə̂dzalá á mim̀fim étē.